અમદાવાદ: સામાન્ય રીતે ઘરમાં પતિ-પત્ની વચ્ચે અણબનાવ-તકરાર થતાં જ હોય છે, પરંતુ તકરાર ક્યારેક મોટું સ્વરૂપ પણ ધારણ કરી લેતી હોય છે. વેજલપુર વિસ્તારમાં ઝલક ડુપ્લેક્સ નજીક આવેલી સંજરી પાર્ક સોસાયટીમાં પતિએ પત્નીનું ગળું દબાવી હત્યા કરી પહેલાં માળેથી નીચે ફેંકી દઇ હત્યાને આત્મહત્યામાં ખપાવવાનો પ્રયાસ કર્યો હતો. વેજલપુર પોલીસે આત્મહત્યા અંગે અકસ્માતે મોત નોંધી તપાસ કરી હતી, જેમાં મૃતકનું ગળું દબાવી બાદમાં રાત્રે નીચે ફેંકી દીધી હોવાનું બહાર આવતાં પોલીસે આરોપી પતિ વિરુદ્ધ હત્યાનો ગુનો નોંધી તેની ધરપકડ કરી વધુ પૂછપરછ શરૂ કરી છે.